
AURTON KO CHAAR SHAADI KI 
MUMANIYAT KI WUJOOHAAT (REASONS): 


Allah Taala Ka Farmaan Hai: 

TARJUMAH: Tum un say nikah karlo do do teen teen chaar chaar say lekin 


agar tumhein barabari na kar sakney ka khauf ho to aik hi kafi hai. 
(Surah Nisa, Surah No: 4 Ayat No: 3) 





Goya aik se ziyada shadi ka hukm e elahi sirf mardon ko hai, aurton ko 
nahi. aisa kiyun hai is ke kuch reasons neechey dekhen: 








PEHLI WAJAH: Aurton par kuch din aisay guzartey hain jin mein wo 
hambistari ke qabil nahi hoti hain jaisay haiz or nifas. Medical ki nazar 
mein haalat e hamal mein neez agar aurat bemaar hai ya aisi pareshani 
mein hai jis mein jimaa (sex) nahi kar sakti hain to us mein aurat ki 
majboori hal aur mard aksar makhsoos masail ke alawah bhi aam halaat 
mein un pareshaniyon se do chaar kam hi hota hai. 





DOOSRI WAJAH: Allah Taala ne aurton ko mardon ke bil-mugabil kamzoor 
paida kiya hai aur yeh Allah taala ki bohat badi hikmat hai. 


TEESRI WAJAH: Is mein bohot badi hikmat hai ke Allah Taala ne is ke 
zariye honay waley fasadaat ka khatma kar diya hai. Misaal ke taur par aik 
aurat chaar mardon se shadi karti hai aur woh haamla hoti hai to waza e 
hamal ke baad (means bachchey ke paida honey ke baad) woh bachcha un 
charon mein se kis ka maana jayega? 





chunkay aulaad ki mohabbat aur un ki zaroorat sab ko hoti hai agar aisa 

hota to faisla kaisay mumkin hota. 


CHAUTHI WAJAH: Mard fitri taur par aurton ki nisbat kai shadiyon ka ziyada 
khawahishmand hota hai. 











PANCHWIN WAJAH: Aik aurat jis ke aik se ziyada shauhar hon, usay bayak 
waqt aik se ziyada mardon se jinsi talluqaat rakhney padengey to us ko 
bohat si jinsi bemariyan lag sakti hain jo woh apne kisi shohar ko muntagil 
(transfer) kar sakti hai, chahay us ke tamam shohron ke doosri khawateen 
se ghair azdawaji ta'lluqaat na bhi hon lekin yeh soorat e haal mard ko aik 
se ziyada biwiyan rakhnay ki soorat mein paish nahi aati. 


CHATTI WAJAH: Islam ne aurat ko ghar ki malika aur nigran banaya hai. 
Woh shauhar ki aulaad aur ghar ki dekh bhaal karti hai, aur yeh kaisay 
mumkin hai ke woh aik se ziyada gharon ki dekh bhaal kar sakay. 





SATWEEN WAJAH. Mard ke andar aik fitri ghairat hai, jo har saleem ul fitrat 
(jiski fitrat salamat ho us) shakhs ke andar payi jati hai, ke biwi ke muamlay 
mein woh kisi ki sharaakat bardasht nahi karta. yeh ghairat na sirf insanon 
mein hai balkay haiwanon mein bhi payi jati hai ke woh bhi is muamlay 
mein sharaakat bardasht nahi kartey. 





Jaisa ke Imam Bukhari Rahimahullah ne Amr bin Memoon ke hawalay se 
bandron ke wagiye ki taraf ishara kiya hai. Hafiz Ibn e Rahimahullah ne 
Fatah ul Bari mein isay tafseel se zikr kiya hai. Amr bin Memoon kehte hain 
ke mein Yemen mein aik teeley par apney khaandan ki bakriyan chara raha 
tha ke aik bandar aur bandariya wahan aaye. Bandar ne bandariya ka 
baazu apne sir ke neechay rakha aur so gaya. Is douran aik aur bandar 
aaya aur us ne bandariya ko behkaya aur woh us ke saath chali gayi aur 
thora door ja kar unhon ne badkaari ki, phir bandariya wapas aayi aur apna 
haath bandar ke sir ke neechay daakhil karna chaha to woh jaag utha. Us 
ne usay songha aur chillanay laga. Kai bandar ikaththay ho gaye, woh 
musalsal chillaye jaa raha tha aur us bandariya ki taraf ishara kar raha tha. 

Bandar idhar udhar gaye aur us bandar ko le aaye jis ne badkaari ki thi. 
Unhon ne un dono ke liye aik garha khoda aur unhein Rajm kar diya. 
(Fatah ul Bari: 7/202, Hadees: 3859) 


Isi tarah khinzeer ke alawah tamam janwaron mein yeh ghairat pai jaati hai. 
jab haiwaan bardasht nahi kar saktey ke un ki mo'annas (female) ko kol aur 
nar jufti karey to insaan apni shrik e hayaat mein sharaakat kaisay bardasht 
kar sakta hal? 


In tamam zahiri wujoohaat se pata chalta hai ke aurat char shadi ke Layeq 
hi nahi, isi liye usay char shaadi se mana kiya gaya hai. In wujoohaat ke 
alawah asal hikmat aur asal wajah ka jannay wala wahi hai jis ne hamein 
shadi ka aisa fitri qanoon diya. Jo Dana or Beena hai. 

